CELEX: 32020D1168
Language: mt
Date: 2020-08-06 00:00:00
Title: Deċiżjoni ta’ Implimentazzjoni tal-Kummissjoni (UE) 2020/1168 tas-6 ta’ Awwissu 2020 li temenda d-Deċiżjoni ta’ Implimentazzjoni (UE) 2016/587 fir-rigward ta’ illuminazzjoni esterna esterna li tuża dijodi li jemettu d-dawl f’karozzi tal-passiġġieri li kapaċi jaħdmu b’ċerti fjuwils alternattivi (Test b’rilevanza għaż-ŻEE)

7.8.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 258/27
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2020/1168
         tas-6 ta’ Awwissu 2020
         li temenda d-Deċiżjoni ta’ Implimentazzjoni (UE) 2016/587 fir-rigward ta’ illuminazzjoni esterna esterna li tuża dijodi li jemettu d-dawl f’karozzi tal-passiġġieri li kapaċi jaħdmu b’ċerti fjuwils alternattivi
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/631 tal-Parlament Ewropew u tal-Kunsill tas-17 ta’ April 2019 li jistabbilixxi standards ta’ rendiment fir-rigward tal-emissjonijiet ta’ CO2 tal-karozzi ġodda tal-passiġġieri u tal-vetturi kummerċjali ħfief ġodda, u li jħassar ir-Regolamenti (KE) Nru 443/2009 u (UE) Nru 510/2011 (1), u b’mod partikolari l-Artikolu 11(4) tiegħu,
         Billi:
         
                     (1)
                  
                  
                     Fid-19 ta’ Novembru 2019, il-manifatturi FCA Italy S.p.A, Jaguar Land Rover LTD, OPEL Automobile GmbH-PSA, Automobiles Citroen, Automobiles Peugeot, PSA Automobiles SA, Renault, Škoda Auto a.s and Ford-Werke GmbH (“ir-rikjedenti”) ressqu flimkien talba b’mod konġunt skont l-Artikolu 12a tar-Regolament ta’ Implimentazzjoni tal-Kummissjoni (UE) Nru 725/2011 (2) biex tiġi emendata d-Deċiżjoni ta’ Implimentazzjoni tal-Kummissjoni (UE) 2016/587 (3) sabiex id-dawl estern ta’ barra li juża dijodi li jemettu d-dawl (LED) approvat bħala teknoloġija innovattiva skont dik id-Deċiżjoni jkopri d-dawl fil-karozzi tal-passiġġieri li kapaċi jaħdmu fuq ċerti fjuwils alternattivi.
                  
               
                     (2)
                  
                  
                     B’mod partikolari, l-applikanti talbu li d-Deċiżjoni ta’ Implimentazzjoni (UE) 2016/587 tkopri d-dawl effiċjenti ta’ fuq barra li juża l-LED fil-karozzi tal-passiġġieri li kapaċi jaħdmu bil-gass likwifikat miż-żejt (LPG), gass naturali kkompressat (CNG) jew etanol (E85) u li ċerti fatturi fil-metodoloġija tal-ittestjar biex jiġi ddeterminat l-iffrankar ta’ CO2 jiġu aġġustati skont dan.
                  
               
                     (3)
                  
                  
                     L-applikazzjoni ġiet ivvalutata skont l-Artikolu 11 tar-Regolament (UE) 2019/631, ir-Regolamenti ta’ Implimentazzjoni (UE) Nru 725/2011 kif ukoll il-Linji Gwida Tekniċi għat-tħejjija tal-applikazzjonijiet għall-approvazzjoni ta’ teknoloġiji innovattivi skont ir-Regolament (KE) Nru 443/2009 tal-Parlament Ewropew u tal-Kunsill (4) u r-Regolament (UE) Nru 510/2011 tal-Parlament Ewropew u tal-Kunsill (5) (il-verżjoni ta’ Lulju 2018) (6).
                  
               
                     (4)
                  
                  
                     Fid-dawl tal-użu dejjem jiżdied tal-LPG u s-CNG f’karozzi ġodda tal-passiġġieri, huwa xieraq li jiġi ċċarat li l-iffrankar ta’ CO2 li jirriżulta mill-użu ta’ illuminazzjoni esterna ta’ effiċjenza għolja li tuża LEDs f’vetturi li kapaċi jaħdmu fuq tali fjuwils għandu jitqies bħala ffrankar ta’ CO2 attribwit għal teknoloġija innovattiva.
                  
               
                     (5)
                  
                  
                     Fir-rigward ta’ karozzi li jaħdmu bl-LPG u s-CNG, soġġetti għaż-żieda ta’ xi fatturi speċifiċi għall-fjuwil, il-metodoloġija tal-ittestjar kif stabbilita fl-Anness tad-Deċiżjoni ta’ Implimentazzjoni (UE) 2016/587 hija meqjusa xierqa għad-determinazzjoni tal-iffrankar ta’ CO2 minn dawl LED fil-karozzi tal-passiġġieri li jaħdmu b’dawk il-fjuwils.
                  
               
                     (6)
                  
                  
                     Fir-rigward ta’ E85, minħabba d-disponibbiltà limitata tiegħu fis-suq tal-Unjoni kollha kemm hi, dan il-fjuwil jeħtieġ li ma jiġix distint mill-petrol għall-iskopijiet tal-metodoloġija biex jiġi ddeterminat l-iffrankar ta’ CO2.
                  
               
                     (7)
                  
                  
                     Għalhekk, id-Deċiżjoni ta’ Implimentazzjoni (UE) 2016/587 jenħtieġ li tiġi emendata skont dan,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni ta’ Implimentazzjoni (UE) 2016/587 hija emendata kif ġej:
            
                        (1)
                     
                     
                        Il-paragrafu 1 tal-Artikolu 2 huwa emendat kif ġej:
                        
                                    (a)
                                 
                                 
                                    il-frażi introduttorja hija sostitwita b’dan li ġej:
                                    
                                       “1.   Il-manifattur jista’ japplika għaċ-ċertifikazzjoni ta’ ffrankar ta’ CO2 minn wieħed jew aktar mid-dawl LED ta’ barra maħsub għall-użu f’vetturi b’magna ta’ kombustjoni interna M1 jew f’vetturi elettriċi ibridi b’magna ta’ kombustjoni interna M1 (NOVC-HEV) li jikkonformaw mal-punt 3 tal-paragrafu 5.3.2 tal-Anness 8 tar-Regolament Nru 101 tal-Kummissjoni Ekonomika għall-Ewropa tan-Nazzjonijiet Uniti, inklużi vetturi bħal dawn li jistgħu jaħdmu fuq gass likwifikat miż-żejt (LPG), gass naturali kkompressat (CNG) jew E85 minbarra petrol jew diżil, jew taħlita ta’ dawk il-karburanti, u sakemm il-vetturi jkunu mgħammra b’waħda jew kombinazzjoni ta’ dawn id-dwal LED:”
                                    
                                 
                              
                                    (b)
                                 
                                 
                                    fit-tieni subparagrafu, ir-referenza għall-Artikolu 9(1) tinbidel bi “l-Artikolu 9(1)(a)”;
                                 
                              
                  
                        (2)
                     
                     
                        Fl-Artikolu 3, jiżdiedu l-paragrafi 3 u 4 li ġejjin:
                        
                           “3.   Meta d-dwal LED ta’ barra tal-vettura effiċjenti jkunu installati f’vettura li taħdem bil-bi-fuel jew flex-fuel, l-awtorità tal-approvazzjoni għandha tirreġistra l-iffrankar ta’ CO2 kif ġej:
                           
                                       (a)
                                    
                                    
                                       għal vettura bi-fuel li tuża l-petrol u l-fjuwils gassużi, il-valur tal-iffrankar tas- CO2 fir-rigward tal-LPG jew tas-CNG;
                                    
                                 
                                       (b)
                                    
                                    
                                       għal vettura flex-fuel li tuża l-petrol u l-E85, il-valur ta’ ffrankar ta’ CO2 fir-rigward tal-petrol.
                                    
                                 
                        
                           4.   L-iffrankar tas-CO2 iċċertifikat irreġistrat skont ir-referenza għall-kodiċi tal-ekoinnovazzjoni Nru 19 jista’ jitqies biss għall-kalkolu tal-emissjonijiet medji speċifiċi tal-manifatturi sal-31 ta; Diċembru 2020.”
                        
                     
                  
                        (3)
                     
                     
                        lLAnness huwa emendat kif ġej:
                        
                                    (a)
                                 
                                 
                                    il-punt 2 huwa emendat kif ġej:
                                    
                                                (i)
                                             
                                             
                                                l-entrata CF hija sostitwita b’dan li ġej:
                                                “CF — Il-fattur ta’ konverżjoni kif iddefinit fit-Tabella 3.”;
                                             
                                          
                                                (ii)
                                             
                                             
                                                l-entrata VPe hija sostitwita b’dan li ġej:
                                                “VPe — Konsum tal-enerġija effettiva kif speċifikat fit-Tabella 2.”;
                                             
                                          
                              
                                    (b)
                                 
                                 
                                    fil-punt 6, l-entrata VPe, inkluża t-Tabella 2, u l-entrata CF, inkluża t-Tabella 3, huma sostitwiti b’dan li ġej:
                                    ‘VPe: Il-konsum tal-potenza effettiva kif iddefinit fit-Tabella 2
                                    
                                       Tabella 2
                                    
                                    
                                       Konsum tal-potenza effettiva
                                    
                                    
                                                Tip ta’ magna
                                             
                                             
                                                Konsum tal-potenza effettiva (VPe) [l/kWh]
                                             
                                          
                                                Petrol/E85
                                             
                                             
                                                0,264
                                             
                                          
                                                Petrol/E85 Turbo
                                             
                                             
                                                0,280
                                             
                                          
                                                Diżil
                                             
                                             
                                                0,220
                                             
                                          
                                                LPG
                                             
                                             
                                                0,342
                                             
                                          
                                                LPG Turbo
                                             
                                             
                                                0,363
                                             
                                          
                                                 
                                             
                                             
                                                Konsum tal-potenza effettiva (Vpe) [m3/kWh]
                                             
                                          
                                                CNG (G20)
                                             
                                             
                                                0,259
                                             
                                          
                                                CNG (G20) Turbo
                                             
                                             
                                                0,275
                                             
                                          CF: Fattur ta’ konverżjoni kif definit fit-Tabella 3
                                    
                                       Tabella 3
                                    
                                    
                                       Fattur tal-konverżjoni tal-fjuwil (CF)
                                    
                                    
                                                Tip ta’ fjuwil
                                             
                                             
                                                Fattur ta’ konverżjoni (CF) [[gCO2/l]
                                             
                                          
                                                Petrol/E85
                                             
                                             
                                                2 330 
                                             
                                          
                                                Diżil
                                             
                                             
                                                2 640 
                                             
                                          
                                                LPG
                                             
                                             
                                                1 629 
                                             
                                          
                                                 
                                             
                                             
                                                Il-fattur ta’ konverżjoni (CF) [gCO2/m3]
                                             
                                          
                                                CNG (G20)
                                             
                                             
                                                1 795 ’
                                             
                                          
                              
                  
         
            Artikolu 2
            Din id-Deċiżjoni tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-6 ta’ Awwissu 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 111, 25.4.2019, p. 13.
         
            (2)  Ir-Regolament ta’ Implimentazzjoni tal-Kummissjoni (UE) Nru 725/2011 tal-25 ta’ Lulju 2011 li jistabbilixxi proċedura għall-approvazzjoni u ċ-ċertifikazzjoni ta’ teknoloġiji innovattivi għat-tnaqqis tal-emissjonijiet ta’ CO2 minn karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU L 194, 26.7.2011, p. 19).
         
            (3)  Id-Deċiżjoni ta’ Implimentazzjoni tal-Kummissjoni (UE) 2016/587 tal-14 ta’ April 2016 dwar l-approvazzjoni tat-teknoloġija użata fis-sistema ta’ illuminazzjoni esterna ta’ effiċjenza għolja tal-vetturi li tuża dijodi li jemettu d-dawl bħala teknoloġija innovattiva biex jonqsu l-emissjonijiet ta’ CO2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU L 101, 16.4.2016, p. 17).
         
            (4)  Ir-Regolament (KE) Nru 443/2009 tal-Parlament Ewropew u tal-Kunsill tat-23 ta’ April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief (ĠU L 140, 5.6.2009, p. 1).
         
            (5)  Ir-Regolament (UE) Nru 510/2011 tal-Parlament Ewropew u tal-Kunsill tal-11 ta’ Mejju 2011 li jistabbilixxi standards ta’ rendiment fir-rigward tal-emissjonijiet tal-vetturi kummerċjali ħfief ġodda bħala parti mill-approċċ integrat tal-Unjoni biex jitnaqqsu l-emissjonijiet tas-CO2 minn vetturi ħfief (ĠU L 145, 31.5.2011, p. 1).
         
            (6)  https://circabc.europa.eu/sd/a/a19b42c8-8e87-4b24-a78b-9b70760f82a9/July%202018%20Technical%20Guidelines.pdf